Акрамя таго, можна рэкламаваць свой праект у фармаце платнага майстар-класа. Самая цікавая і непрадказальная форма – аўкцыён. Педагог прэзентуе інтэлектуальны прадукт перад аўдыторыяй і вызначае яго стартавы кошт. У выніку таргоў ён павялічваецца. Дарэчы, сёлетні аўкцыён выйгралі прадстаўнікі Беларусі. Метадычны комплекс па арганізацыі работы гуртка “Ад пешкі да караля”, падрыхтаваны настаўнікам геаграфіі і працоўнага навучання Сяргеем Мікалаевічам Барташам і намеснікам дырэктара па вучэбнай рабоце Зінаідай Паўлаўнай Каткавец з Тышкавіцкай сярэдняй школы Іванаўскага раёна, атрымаў самую высокую ацэнку.